તામિલનાડુના શ્રીપેરુમ્મબુદુરમાં તત્કાલીન વડા પ્રધાન રાજીવ ગાંધીની ૧૯૯૧માં હત્યા થઈ હતી. રાજીવ ગાંધી ચૂંટણીપ્રચાર માટે શ્રીપેરુમ્મબુદુર ગયા ત્યારે એલટીટીઈની એક મહિલા સ્યુસાઇડ બોંબરે પોતાને ઉડાવી દીધી હતી. આ ઘાતકી હત્યાકાંડનું કાવતરુ શ્રીલંકાનાં તામિલ સંગઠન એલટીટીઈએ ઘડયું હતું. ભારતના માજી વડા પ્રધાને શ્રીલંકામાં એલટીટીઈ સામે લડવા માટે ભારતીય લશ્કર મોકલ્યું એની તામિલ વ્યાઘ્રોના કમાંડર પ્રભાકરને આવી આકરી સજા કરી હતી. રાજીવની હત્યાને પગલે આખો દેશ ખળભળી ઊઠયો હતો. એ ઘટનાને ૨૭ વર્ષ થઈ ગયાં બાદ પણ એ હત્યાકાંડના સાત આરોપી હજુ જેલમાં છે. રવિવારે તામિલનાડુની સરકારે આ સાતેય આરોપીને છોડી મૂકવાની રાજ્યના ગવર્નર બનવારીલાલ પુરોહિતને ભલામણ કરવા કેબિનેટ મિટિંગમાં એક ઠરાવ પસાર કર્યો હતો. એ ઠરાવ મુખ્યમંત્રી પલાનીસામીએ અન્નાદ્રમુક (એઆઈએડીએમકે) સરકારે ગવર્નરને મોકલી આપ્યો છે. હવે દડો ગવર્નર પુરોહિતના પાલામાં છે અને એમણે આ પેચીદા પ્રશ્ને નિર્ણય લેવાનો છે.